**ΧΑΙΡΕΤΙΣΤΗΡΙΟΙ ΟΙΚΟΙ**

**ΕΙΣ ΤΟΝ ΕΝΔΟΞΟΝ ΠΡΟΦΗΤΗΝ ΗΛΙΑΝ**

**ΕΚΔΟΣΙΣ ΙΕΡΑΣ ΚΟΙΝΟΒΙΑΚΗΣ ΣΚΗΤΗΣ ΤΟΥ ΠΡΟΦΗΤΟΥ ΗΛΙΟΥ**

**ΑΓΙΟΝ ΟΡΟΣ 1994**

**ΠΡΟΛΕΓΟΜΕΝΑ**

Για τον Προφήτη Ηλία, τον πρωταθλητή της αληθινής πίστεως και προστάτη της Ιεράς Σκήτης μας, πρόσφατα γράψαμε βιβλίο με τον τίτλο «ΚΑΙΟΜΕΝΗ ΛΑΜΠΑΔΑ», επικοδομητικού χαρακτήρα, που οι θρησκευόμενοι άνθρωποι το υποδέχτηκαν με συγκινητικό ενδιαφέρον.

Στη σκέψη και στην πρόθεσή μας ήταν το επόμενο βιβλίο των εκδόσεών μας, να είναι λεύκωμα και οδηγός της πανέμορφης Σκήτης μας με κείμενα και φωτογραφικό υλικό, που θα καλύπτουν όλα τα σχετικά μ’ αυτήν στοιχεία, τη ζωή και την ιστορία της.

Μας πρόλαβε όμως ο εκλεκτός φίλος και αδελφός μας κ. Χαράλαμπος Μπούσιας, ο οποίος προσφέρθηκε αφιλοκερδώς να συνθέσει τους Χαιρετιστήριους Οίκους και τον Παρακλητικό Κανόνα του Προφήτη Ηλία, που περιέχονται σ’ αυτό το Φυλλάδιο.

Η προσφορά του κ. Μπούσια, που αναλώνεται κυριολεκτικά στη συγγραφή Ασματικών Ακολουθιών στους Αγίους, είναι μια ευλογημένη αξιοποίηση του ταλέντου, που του χάρισε ο Θεός. Αθόρυβα και ταπεινά και με υποδειγματική ευλάβεια και επιμέλεια ολοένα παρουσιάζει καινούργιους ύμνους, που όχι μόνον καλύπτουν άριστα τα κενά της υμνογραφίας μας, αλλά και επιδέξια περνούν στους πιστούς ουράνια μηνύματα, που τονώνουν το φρόνημά τους.

Ενώ είμαστε υποχρεωμένοι να ευχαριστήσουμε τον χαρισματούχο συντάκτη μας, παράλληλα θέλουμε να τονίσουμε ότι ο πύρινος και δίκαιος Προφήτης Ηλίας είναι άξιος κάθε τιμής και κάθε εγκωμίου, διότι και τότε στη δύσκολη εποχή του, αλλά και τώρα, στους έσχατους αυτούς χρόνους, προβάλλει σαν φωτεινό ορόσημο και υπόδειγμα καθώς με τη ζωή και τους αγώνες του τοξεύει την πορεία που πρέπει να ακολουθήσει ο κόσμος, για ν’ αποφύγει την καταστροφή.

Με την πεποίθηση ότι δίνουμε μια γλώσσα γλυκόλαλη στους αναγνώστες του παρόντος, για να μπορούν να εκφράζουν την ευλάβεια και την αγάπη τους στον Προφήτη Ηλία, συνάμα τον παρακαλούμε να δεχθεί αυτή την ταπεινή μας προσφορά και να μας ευλογήσει, ώστε να τον ακολουθούμε στις πνευματικές αναβάσεις του.

Αρχιμανδρίτης Ιωακείμ, Δικαίος της Ιεράς Κοινοβιακής Σκήτης του Προφήτου Ηλιού.

**ΛΙΓΑ ΛΟΓΙΑ ΓΙΑ ΤΟΝ ΠΡΟΦΗΤΗ ΗΛΙΑ.**

Ποιός μπορεί να παρουσιάσει επάξια τη μεγάλη αυτή βιβλική μορφή; Και μόνο που τον βλέπεις στην Εικόνα αυστηρότατο, να κρατά ένα πελώριο μαχαίρι, καθηλώνεσαι και μόλις τολμάς να ψιθυρίσεις, «Προφήτα του Θεού, πρέσβευε υπέρ ημών». Όμως το Βιβλιαράκι αυτό, που τον υμνεί και τον παρουσιάζει ποιητικά, έπρεπε να συνοδεύεται και από μια παράθεση λίγων βιογραφικών πριν τον εγκωμιάσει και τον παρακαλέσει, να φέρει στη μνήμη του εκείνα τα βασικά που γνωρίζει από την ιερά Ιστορία, και που συνθέτουν την εξέχουσα φυσιογνωμία του.

Ο Προφήτης Ηλίας λέγεται Ζηλωτής, γιατί η ψυχή του φλεγόταν από τον θείο ζήλο και ένα σκοπό είχαν όλες οι τολμηρές προσπάθειές του, την αναγνώριση και τη λατρεία του αληθινού Θεού. Χτυπούσε αλύπητα την ειδωλολατρεία και την πλάνη, όπου κι αν την συναντούσε, με μόνα όπλα την πίστη και το θάρρος του. Ο χαρακτήρας του ήταν ασκητικός, η ψυχή του αδάμαστη, το πνεύμα του ανήσυχο, ο λόγος του πύρινος. Δεν συμβιβαζόταν και δεν υποχωρούσε σε ό,τι αφορούσε τον αληθινό Θεό και το θέλημά Του. Αυτός είναι και ο λόγος που ήρθε σε σύγκρουση με το κατεστημένο και με το βασιλικό ζεύγος της εποχής του, τους Αχαάβ και Ιεζάβελ, που προωθούσαν το λαό στη λατρεία του Βάαλ και δημιουργούσαν με την άτακτη ζωή τους διάφορα σκάνδαλα.

Ο Προφήτης Ηλίας, αγαπώντας τον ερημικό και ασκητικό βίο, λάτρευε τον αληθινό Θεό πάνω στα βουνά και μέσα στα σπήλαια με συνεχή προσευχή και νηστεία. Σε κάποια στιγμή πληροφορήθηκε την επαίσχυντη διαγωγή του βασιλικού ζεύγους και αγανακτισμένος άφησε το κρυσφήγετό του και ανέβηκε στα ανάκτορα, όπου με πρωτοφανή παρρησία ήλεγξε τις παρανομίες τους. Η φοβερή προφητεία του, ότι η οργή του Θεού θα κλείσει τους ουρανούς για τρία χρόνια και έξ μήνες, όπως και έγινε, τον έφερε σε πλήρη αντίθεση με το παλάτι. Εις το εξής έπρεπε να κρύβεται, γιατί κινδύνευε η ζωή του. Οι Βασιλείς τον αντιμετώπιζαν σαν υπεύθυνο της δυστυχίας του λαού. Δεν ανεχόταν όχι μόνο τον αυστηρό έλεγχό του, αλλά ούτε και αυτή την παρουσία του. Ήταν ανεπιθύμητος στη χώρα. Όμως ο Θεός προστάτευε τον άξιο απεσταλμένο Του, όπως πάντα.

Έτσι, μόλις άρχισε η πείνα λόγω της ανομβρίας, τον έστειλε στο χείμαρρο Χορράθ, όπου υπήρχε νερό και οι κόρακες με εντολή του Θεού τον έτρεφαν με ψωμί και κρέας. Αργότερα τον έστειλε στην περιοχή της Σιδωνίας, όπου η χήρα της Σαρεπτά τον φιλοξένησε και έλαβε σαν αμοιβή την ανάσταση του νεκρού παιδιού της. Στη συνέχεια με μεσολάβηση του Αβδιού, οικονόμου των ανακτόρων, συναντά τον Αχαάβ και του αναγγέλλει την παύση της ανομβρίας. Μα εκείνος ο αμετανόητος τον κατηγορεί και τον αναγκάζει να ασκήσει δριμύ έλεγχο. Και για να τον συνετίσει ο Προφήτης, τον καλεί επάνω στο Καρμήλιο όρος, όπου σε λίγο θα απεδεικνύετο ποιός είναι ο αληθινός Θεός.

Πράγματι εκεί επάνω, κάτι που δεν το κατόρθωσαν συγκεντρωμένοι οι Ιερείς του Βάαλ, να κατεβάσουν δηλαδή φωτιά από τον ουρανό στο Θυσιαστήριό τους, το κατόρθωσε με τη θαυματουργική προσευχή του ο Προφήτης Ηλίας. Τη μεγαλειώδη αυτή νίκη την ακολούθησε στο χείμαρρο Κινσών η σφαγή των Ιερέων της αισχύνης. Το γεγονός αυτό εξοργίζει την Ιεζάβελ, που ορκίζεται να θανατώσει τον Ηλία. Όμως κι αυτή τη φορά ο Θεός τον προστατεύει στο όρος Χωρήβ, όπου και του φανερώνεται σαν λεπτή αύρα. Αναχωρώντας από το Χωρήβ, συναντά τον ευλαβέστατο Ελισαίο, τον οποίο καλεί στο προφητικό αξίωμα και εις το εξής τον έχει αχώριστο μαθητή με απόλυτη υπακοή.

Η δολοφονία του φτωχού Ναβουθαί από το βασιλικό ζεύγος, που απέβλεπε στην αρπαγή του αμπελώνα του, έφερε τον Προφήτη Ηλία σε νέα σύγκρουση με τη βασιλική οικογένεια και να εκφέρει μια φοβερή προφητεία, που επαληθεύτηκε και στους απογόνους τους, ότι τα σκυλιά και τα όρνεα θα τρώνε τις σάρκες τους.

Δύο ακόμη μεγάλα γεγονότα και θαύματα της ζωής του Προφήτη Ηλία, τονίζουν τα ύψη της αρετής του και τη δύναμή του. Είναι η διάβαση του Ιορδάνου ποταμού, τον οποίον χτύπησε με τη μηλωτή του, όπως άλλοτε ο Μωϋσής με το ραβδί του, και τον χώρισε στα δύο, ώστε αυτός και ο μαθητής του Ελισαίος να περάσουν αβρόχοις ποσίν. Είναι και το μοναδικό θαύμα, που χαρακτηρίζει τον υψηπέτη Ηλία, η ανάληψή του με το πύρινο άρμα «ως εις ουρανούς», που ήταν το αποτέλεσμα των μεγάλων πνευματικών του αναβάσεων.

Ο Προφήτης Ηλίας είναι ο τύπος της Αναλήψεως του Χριστού και είναι ακόμη ο Πρόδρομος της Δευτέρας Παρουσίας Του. Όλοι οι Πατέρες της Εκκλησίας συμφωνούν, όταν ερμηνεύουν τη φράση του Προφήτη Μαλαχία (4,4-5). «Πέμψω υμίν Ηλίαν τον Θεσβίτην, πριν ή ελθείν την ημέραν του Κυρίου την μεγάλην και επιφανή». Όλοι δέχονται ότι όπως ο Ιωάννης ο Βαπτιστής ετοίμασε την οδόν του Κυρίου κατά την πρώτη Παρουσία Του, έτσι και ο Προφήτης Ηλίας θα έρθει να προετοιμάσει τον κόσμο για τη Δευτέρα Παρουσία Του. Έτσι δέχεται και ψάλλει και η Εκκλησία μας με το απολυτίκιό του αυτή την υπόθεση: «Ο ένσαρκος Άγγελος , των Προφητών η κρηπίς, ο δεύτερος Πρόδρομος της Παρουσίας Χριστού…».

Ζωηρή είναι η εικόνα του Προφήτη μας και του έργου του, όπως παρουσιάζεται στο 48ο Κεφάλαιο της Σοφίας Σειράχ (στίχ. Ι-ΙΙ), όπου ο συγγραφεύς απαριθμεί τα ένδοξα και θαυμαστά, τα οποία έπραξε με ακαταμάχητη δύναμη, και τον ερωτά με θαυμασμό, «και τίς όμοιός σοι καυχάσθαι;». Επίσης αξιοσημείωτο είναι ότι ο Προφήτης Ηλίας κατά τη σκηνή της Μεταμορφώσεως του Κυρίου στο Θαβώρ εμφανίζεται μαζί με τον Μωϋσή (Ματθ. 17,3), διότι είναι εξ ίσου μεγάλος. Και ότι ο Άγγελος Κυρίου, μιλώντας στο Ζαχαρία για τη γέννηση του Ιωάννου του Βαπτιστού, είπε ότι θα έρθει «εν πνεύματι και δυνάμει Ηλιού» (Λουκ. 1,17).

Αυτά και μόνον αρκούν για να τονίσουν την σπουδαιότητα που κατέχει ο Προφήτης μας στην Ιστορία της Αγίας Γραφής. Πράγματι ο Προφήτης Ηλίας δεν έγραψε μεν προφητείες, όμως υπήρξεν ο πιο δραστήριος και δυναμικός άνδρας της Π. Διαθήκης. Ψυχή φλογερή, καρδιά τολμηρή, χέρι στιβαρό, στόμα ελεύθερο, αληθινός Προφήτης και αγωνιστής, αδαμάντινος χαρακτήρας. Αλύγιστος και θαρραλέος έδωσε τη μάχη για την αληθινή πίστη με όλη του τη δύναμη και την ψυχή και την κέρδισε, και από εκεί επάνω που είναι, «βρύει ιάματα τοις τιμώσιν αυτόν».

**ΧΑΙΡΕΤΙΣΤΗΡΙΟΙ ΟΙΚΟΙ**

**ΕΙΣ ΤΟΝ ΕΝΔΟΞΟΝ ΠΡΟΦΗΤΗΝ ΗΛΙΟΥ ΤΟΝ ΘΕΣΒΙΤΗΝ.**

**Κοντάκιον. Ήχος πλ. δ’. Τη Υπερμάχω.**

Τον θεασάμενον Χριστού την Μεταμόρφωσιν εν Θαβωρίω, ον λεπτήν ως αύραν πρότερον διησθάνθη εν Χωρήβ, νυν τοις ύμνων ρόδοις ουρανών τον διφρηλάτην καταστέψωμεν, Ηλιού, τον θαυμασίων μέγαν πρόξενον, ανακράζοντες˙ Χαίροις, Μέροψ ισάγγελε.

**Οι Οίκοι.**

Άγγελος λαμπροφόρος μετά σώματος ώφθης, προφήτα Ηλιού, εν τω κόσμω˙ ανομούντα λαόν Ισραήλ συ γαρ θείω ζήλω και σοφοίς ρήμασι διήλεγξας, φωτόλαμπρε, και έπιθες πιστούς κραυγάζειν˙

Χαίρε, ο στύλος της ευσεβείας,

Χαίρε, ο φίλος της ευσπλαγχνίας˙

Χαίρε, του λαού του Θεού ο διδάσκαλος,

Χαίρε, της Χριστού παρουσίας προάγγελος˙

Χαίρε, άγγελε επίγειε και ουράνιε βροτέ,

Χαίρε, άνθρωπε ισάγγελε, του Κυρίου εκλεκτέ˙

Χαίρε, του Αχαάβ ο οξύτατος πέλεκυς,

Χαίρε ο του Σωβάκ ιερώτατος άσταχυς˙

Χαίρε, πληγή ειδώλων ανίατος˙

Χαίρε, δι’ ου ο Σωτήρ εμηνύθη,

Χαίρε, δι’ ου ο Σατάν κατεπόθη˙

Χαίροις, Μέροψ ισάγγελε.

Βλάστημα θείον Θέσβης, ιερείς δεικνυούσης αρίστους τω λαώ του Κυρίου, εκ φυλής Ααρών, Ηλιού, παμφαής ως άλλος και λαμπρός ήλιος ανέτειλας την άγνοιαν σκεδάζων των αεί βοώντων˙

Αλληλούϊα.

Γάνυνται ευσεβούντες συν Σωβάκ των πατρί σου επί τη ση πανσέπτω γεννήσει˙ εν αυτή γαρ Θεού φωταυγείς προσηγόρευόν σε, Ηλιού, άγγελοι και πυρ εσθίειν άγιον εδίδουν σοι, μεθ’ ων βοώμεν˙

Χαίρε, η λύρα της ευνομίας,

Χαίρε, κινύρα της ευσεβείας˙

Χαίρε, Προφητών του Κυρίου ακρώρεια,

Χαίρε, αρετών θεϊκών το απαύγασμα˙

Χαίρε, ότι επεχόρευσε θεία χάρις επί σοι,

Χαίρε, ότι πλάνη πέπαυται δια σου ειδωλική˙

Χαίρε, ακτημοσύνης και ασκήσεως φάρος,

Χαίρε, αγιωσύνης τηλαυγέστατος λύχνος˙

Χαίρε, κανών νηστείας και νήψεως,

Χαίρε, εικών ευχής αχειρότευκτος˙

Χαίρε, δι’ ου ευσεβείς κρατιούνται,

Χαίρε, δι’ ου ασεβείς πυρπολούνται˙

Χαίροις, Μέροψ ισάγγελε.

Δύναμην και την δόξαν του Χριστού προφητεύων θεάσασθαι Αυτόν ηξιώθης μετ’ αιώνος οκτώ εν Θαβώρ, Ηλιού, αστέκτου του φωτός μέτοχε˙ διο σε μακαρίζοντες φωνούμεν ευχαρίστω γλώττη

Αλληλούϊα.

Είργεις τας ομβροτόκους ουρανών συ νεφέλας ενθέω πυρακτούμενος ζήλω και ανόμων εξήρανας γην του καρπούς μη φέρειν, Ηλιού πάμφωτε˙ διο σοι ανακράζομεν θαυμάζοντες σην πίστιν ούτω˙

Χαίρε, ο όμβρος της ευκρασίας,

Χαίρε, ο τόμος θεοσεβείας˙

Χαίρε, ουρανών έχων κλείς υποχείριον,

Χαίρε, χοϊκών και αΰλων μεθόριον˙

Χαίρε, πύργε αρραγέστατε της ενθέρμου προσευχής,

Χαίρε, στύλε αδιάσειστε φιλοθέου βιοτής˙

Χαίρε, ο τους ανόμους βασιλείς στιγματίσας,

Χαίρε, ο ψυχοφθόρους εντολάς αθετήσας˙

Χαίρε, δι’ ου και νέφη συστέλλονται,

Χαίρε, δι’ ου η πλάνη κατήργηται˙

Χαίρε, σφραγίς εν Κυρίω αγνείας,

Χαίρε, κρηπίς σταθηρά ευσπλαγχνίας˙

Χαίροις, Μέροψ ισάγγελε.

Ζόφον της παρανόμου Αχαάβ πολιτείας, του άνακτος, εσκέδασας, πάτερ, τω φωτί σων σοφών διδαχών και ελέγχου λόγων, Ηλιού˙ όθεν σου τοις ρήμασι πειθόμενοι λαός ο του Θεού εβόα

Αλληλούϊα.

Ήσχυνας της απάτης ιερείς τους εις Βάαλ προφέροντας ανόμους θυσίας τη θερμή σου ευχή προς Θεόν και αυτούς πλανώντας τον λαόν έσφαξας παρά χειμάρρουν, δίκαιε, Κισσώνα˙ όθεν σοι βοώμεν˙

Χαίρε, ο ένθεον έχων ζήλον,

Χαίρε, ο πάμφωτον φέρων στέφος˙

Χαίρε, λατρευόντων τον Βάαλ κατάπτωσις,

Χαίρε, ιερέων ανόμων η κάθαρσις˙

Χαίρε, όρος εις Καρμήλιον ο υψόθεν πυρ λαβών,

Χαίρε, λώρος ο ομφάλιος ευσεβούντων προς Θεόν˙

Χαίρε, ότι ελέγχεις διδαχάς ψυχοκτόνους,

Χαίρε, ότι εκφαίνεις αρετάς θεοσδότους˙

Χαίρε, πυρός δικαίου το έναυσμα,

Χαίρε, σκηπτός απάτης και σύντριμμα˙

Χαίρε, λαμπτήρ βιοτής της αγήρω,

Χαίρε, φωστήρ ευσπλαγχνίας της άνω˙

Χαίροις, Μέροψ ισάγγελε.

Θαύματος ώ του ξένου! Εις Καρμήλιον όρος κατέδειξας την δύναμιν πάσι, θεοφόρε, του μόνου Θεού, ουρανόθεν φλόγα σοι πυρός στέλλοντος, τον βουν σου κατακαίουσαν και πείθουσαν βροτούς κραυγάζειν

Αλληλούϊα.

Ίνδαλμα ευσεβείας, ευσπλαγχνίας, δικαίου και βίου ακραιφνούς ανεδείχθης, Ηλιού, εραστά προσευχής, ο αγγέλων βίον εν φθαρτώ σώματι μιμούμενος και άπαντας κραυγάζειν σοι διδάσκων ούτω˙

Χαίρε, των θείων ο υποφήτης,

Χαίρε, την άνω ο μυστηπόλος˙

Χαίρε, ο ξηραίνων την γην δια λόγων σου,

Χαίρε, ο πυρσεύων την γην δι’ ακτίνων σου˙

Χαίρε, τίμιον διάδημα εναρέτου βιοτής,

Χαίρε, πάμφωτον αμάρυγμα αγωγής ασκητικής˙

Χαίρε, ξίφος εκτέμνον των παθών τας αιτίας,

Χαίρε, μήκος και πλάτος της ενθέου σοφίας˙

Χαίρε, βαλβίς καλού αγωνίσματος,

Χαίρε, παγίς του πλάνου αλάστορος˙

Χαίρε, ο κήρυξ Θεού των φθεγμάτων,

Χαίρε, σάλπιξ αρίστων δογμάτων˙

Χαίροις, Μέροψ ισάγγελε.

Κάμπτει τον σον ο Κτίστης πυρακτούμενον ζήλον και πέμπει σε προς χήρα γυναίκα διατρέφεσθαι εις Σαρεφθά υπ’ αυτής˙ διο σε δυσωπώ˙ θρέψον μου ψυχήν σεπτοίς χαρίσμασι και άνοιξόν μοι στόμα κράζειν

Αλληλούϊα.

Λόγω της χάριτός σου τον υιόν τον της χήρας τον ήδη, Ηλιού, τεθνεώτα ανεζώωσας˙ όθεν ημείς οι νεκροί τοις έργοις της φθοράς κράζομεν˙ ευχαίς σου, πάντας, έγειρον του ψάλλειν σοι φωναίς αισίαις˙

Χαίρε, ανδρείας ο φυτοκόμος,

Χαίρε, κακίας ο ριζοτόμος˙

Χαίρε, γυναικός ο ζωώσας το βλάστημα,

Χαίρε, Αχαάβ ο ελέγξας ολίσθημα˙

Χαίρε, πάτερ προφητόφθογγε, αληθείας λατρευτά,

Χαίρε, άνερ ηλιόφωτε, ευσεβείας εραστά˙

Χαίρε, ότι την δόξαν της Τριάδος δεικνύεις,

Χαίρε, ότι την μήνιν Ιεζάβελ διάκεις˙

Χαίρε, υιού της χήρας η έγερσις,

Χαίρε, πολλού ελαίου η έκβλυσις˙

Χαίρε, καμψάκην κενόν ο πληρώσας,

Χαίρε, δοχείον αλεύρου ο πλήσας˙

Χαίροις Μέροψ ισάγγελε.

Μένων εν τοις σπηλαίοις του Χορράθ του χειμάρρου στρουθίον εστιάτορα έσχες, τον δι’ άρτου εκτρέφοντα σε εν λιμού τοις χρόνοις, Ηλιού ένδοξε˙ διο συ τους λιμώττοντας ικέτας σου κραυγάζειν πείθεις

Αλληλούϊα.

Νεύσει της Ιεζάβελ Ναβουθαί εις των λίθων παρέδωκαν βολάς οι εκείνης ψευδομάρτυρες πλην, Ηλιού, επιγνούς τον φόνον συ τρανώς ήλεγξας αυτήν και πάντας, δίκαιε, εδίξαξας βοάν σοι ταύτα˙

Χαίρε, δικαίου ο ποδηγέτης,

Χαίρε, αδίκου ο αναιρέτης˙

Χαίρε, των σκανδάλων ανάκτων η μάχαιρα,

Χαίρε, της πλησίον αγάπης θησαύρισμα˙

Χαίρε, άμπελον ουράνιον ο φυτεύων επί γης,

Χαίρε, πάνσεπτον υπόδειγμα ασιγήτου προσευχής˙

Χαίρε, ότι σοις λόγοις μιαρούς ερεθίζεις,

Χαίρε, ότι σοις τρόποις Ιεζάβελ οργίζεις˙

Χαίρε, αστήρ καλών φωτοπάροχε,

Χαίρε, λουτήρ καθάρσεως πρόξενε˙

Χαίρε, η πτώσις δεινή Οχοζίου,

Χαίρε, η τρώσις Βελίαρ του πλάνου˙

Χαίροις, Μέροψ ισάγγελε.

Ξένον πολλών επώφθη αυτουργός, θεορρήμον προφήτα Ηλιού, και θαυμάτων πολυτρόπων αείρρους πηγή˙ όθεν πίστει, πάντες, αρραγεί σπεύδοντες, ημείς, ταις ικεσίαις σου τω δόντι σοι ισχύν βοώμεν˙

Αλληλούϊα.

Οίστρος εκδειματώσας φυγαδεύει γυναίου δεσμείν σε τον λαχόντα και λύειν την επίβλυσιν όμβρων, σεπτέ Ηλιού, αόκνου προσευχής μέλαθρον εις σπήλαιον δυσπρόσιτον ερήμου˙ όθεν σοι βοώμεν˙

Χαίρε, η ψαίσις της αδικίας,

Χαίρε, άρσις της ανομβρίας˙

Χαίρε, αηδών προσευχής καλλικέλαδος,

Χαίρε, ροδεών γενναιότητος ήδιστος˙

Χαίρε, νόμος ιερώτατος θεωρίας ευαγούς,

Χαίρε, φάρος παμφαέστατος σωφροσύνης αληθούς˙

Χαίρε, ότι τους όμβρους συγκρατείς εις τα ύψη,

Χαίρε, ότι τον φθόνον και το μίσος συντρίβεις˙

Χαίρε, βροχή διψώσαν γην άρδουσα,

Χαίρε, βροντή ασεβείς καταπλήττουσα˙

Χαίρε, κναφεύ των παθών του βορβόρου,

Χαίρε, τομεύ της απάτης του πλάνου˙

Χαίροις, Μέροψ ισάγγελε.

Πάτερ σημειοφόρε, μηλωτή σου τη θεία διέσχισας τον ρουν Ιορδάνου, ίνα πάσιν ημίν, Ηλιού, καταδείξης χάριν, ην Θεός δέδωκε τη ση πανοσιότητι, και πίθης προς Αυτόν κραυγάζειν

Αλληλούϊα.

Ρήματι τω σεπτώ σου υετίζοντα νέφη συνέστειλας, προφήτα γενναίε˙ διο σε δυσωπώ, Ηλιού, μετανοίας πύλας σωστικάς άνοιξον καμοί και κατανύξεως βροχήν μοι πέμψον του βοάν σοι˙

Χαίρε, αγίας ζωής πυξίον,

Χαίρε, αόκνου ευχής ταμείον˙

Χαίρε, διφρηλάτα αιθέρων μακάριε,

Χαίρε, ιχνηλάτα δικαίου σοφώτατε˙

Χαίρε, ότι Κτίστου άρρητον είδες δόξαν εν Θαβώρ,

Χαίρε, ότι τούτον έγνωκας ώσπερ αύραν εν Χωρήβ˙

Χαίρε, ότι στρουθίον εστιάτορα έσχες,

Χαίρε, ότι το μένος Ιεζάβελ παρείδες˙

Χαίρε, πυξίς ανθρώπων του πνεύματος,

Χαίρε, βολίς σοφίας της κρείττονος˙

Χαίρε, εκ πέτρας ο μέλι συνάγων,

Χαίρε, εκ βρέφους Θεώ ο αρέσκων˙

Χαίροις, Μέροψ ισάγγελε.

Σάρκα φορών γηΐνην τον σον νουν αενάως επτέρους, Ηλιού, προς τον Κτίστην˙ διο σε και πυρός προς Θεόν άρμα γήθεν, προφητών πρόβολε, μετήνεγκεν και έασε σεμνόν Ελισσαιέ κραυγάζειν

Αλληλούϊα.

Τόμος θεοσεβείας, Ηλιού, και σοφίας χρυσόδετος της άνω επώφθης˙ όθεν, πάντες, της σης βιοτής μελετώντες όντως το σεμνόν σπεύδομεν τοις ύμνοις καταστέψαι σε και πόθω σοι βοήσαι ταύτα˙

Χαίρε, Θεσβίτα πνευματοφόρε,

Χαίρε, προφήτα ουρανοδρόμε˙

Χαίρε, εν πυρίνω τεθρίππω φερόμενος,

Χαίρε, εν ερήμω Χορράθ ο κρυπτόμενος˙

Χαίρε, τίμιε διδάσκαλε του σεπτού Ε λισσαιέ,

Χαίρε, εύψυχε υπέρμαχε του δικαίου Ναβουθαί˙

Χαίρε, ο μηλωτή σου Ιορδάνου ρουν σχίσας,

Χαίρε, ο δι’ ευχής σου πλάσαν γην επομβρίσας˙

Χαίρε, Χριστού ευκλείας συμμέτοχος,

Χαίρε, Αυτού της δόξης ο σύσκηνος˙

Χαίρε, σεπτέ ζηλωτά των αρρήτων,

Χαίρε, κλεινέ μιμητά των αγγέλων˙

Χαίροις, Μέροψ ισάγγελε.

Ύμνοις θεοσεβέσι και τερπναίς μελωδίαις τιμώμεν την αγίαν σου μνήμην, εκλεκτέ του Θεού, Ηλιού, ο ιδών την δόξαν την Αυτού άρρητον, ην πάντας καταξίωσον θεάσασθαι τουν νυν βοώντας

Αλληλούϊα.

Φάρον δικαιοσύνης και φωτόλαμπρον οίκον απείρου ευσπλαγχνίας και θάρρους έγνωμέν σε, σοφέ Ηλιού˙ όθεν σοι βοώμεν εν σπουδή˙ πρόφθασον και δίνην καταπράϋνον οργής των φωνασκούντων ούτω˙

Χαίρε, το φέγγος της ευψυχίας,

Χαίρε, το άνθος της ευτολμίας˙

Χαίρε, Ναβουθαί των φονένων ο έλεγχος,

Χαίρε, ιερέ υποφήτα της χάριτος˙

Χαίρε, γλώσσα θεοκίνητος στηλιτεύουσα κακούς,

Χαίρε, όμμα το ανύστακτον επιβλέπον τους πιστούς˙

Χαίρε, ότι συστέλλεις ουρανών τας νεφέλας,

Χαίρε, ότι ξηραίνεις της αρούρης τας νάπας˙

Χαίρε, χορού δικαίων ο πρώταρχος,

Χαίρε, λαού κριτής ο αδέκαστος˙

Χαίρε, κανών διαυγής ασκουμένων,

Χαίρε λειμών ευθαλής μονοτρόπων˙

Χαίροις, Μέροψ ισάγγελε.

Χάριτος ουρανίου ανεξάντλητον φρέαρ, προς δόμους ουρανών ανελήφθης επιβαίνων, θεόπτα σεπτέ, πυριμόρφου όντως, Ηλιού, άρματος˙ διο σε μακαρίζοντες υμνούμεν τον Χριστόν βοώντες˙

Αλληλούϊα.

Ψάλλοντες και αινούντες ως προφήτην σε μέγαν και πρόδρομον δευτέρας Κυρίου παρουσίας, κλυτέ Ηλιού, τα θαυμάσιά σου εν ωδαίς μέλπομεν βοώντες˙ πάτερ, άκουσον ημών των σοι βοώντων ούτω˙

Χαίρε, προφήτα Θεού γενναίε,

Χαίρε, θεόπτα, δικαίου λύχνε˙

Χαίρε, ευνομούντων φωστήρ ο αείφωτος,

Χαίρε, ανομούντων ο πέλυξ ο δίστομος˙

Χαίρε, τύπος και υπόδειγμα θεολήπτων ασκητών,

Χαίρε, φάρος τηλαυγέστατος των μεγάλων προφητών˙

Χαίρε, της Εκκλησίας ο ασάλευτος πύργος,

Χαίρε, της αληθείας αρραγέστατον τείχος˙

Χαίρε, λαμπάς πιστούς η φωτίζουσα,

Χαίρε, ολκάς θαυμάτων η γέμουσα˙

Χαίρε, στερρός εδρασμός ευσπλαγχνίας,

Χαίρε, λαμπρός ζηλωτής της σοφίας˙

Χαίροις, Μέροψ ισάγγελε.

Ώ λαμπρέ διφρηλάτα ουρανών και επόπτα της δόξης, Ηλιού, του Κυρίου εν δεινή τους κειμένους σκιά αμαρτίας πάντας σαις αυγαίς φώτισον και δώρησαι μετάνοιαν πιστοίς τοις ευλαβώς βοώσιν

Αλληλούϊα.

**Και αύθις το Κοντάκιον. Ήχος πλ. δ’. Τη Υπερμάχω.**

Τον θεασάμενον Χριστού την Μεταμόρφωσιν εν Θαβωρίω, ον λεπτήν ως αύραν πρότερον διησθάνθη εν Χωρήβ, νυν τοις ύμνων ρόδοις ουρανών τον διφρηλάτην καταστέψωμεν, Ηλιού, των θαυμασίων μέγαν πρόξενον, ανακράζοντες˙

Χαίροις Μέροψ ισάγγελε.

**Δίστιχον.**

Φωτός έμπλησον, Ηλιού, του αστέκτου

Χαραλάμπη ανακράζοντά σοι, Χαίρε.

**ΤΕΛΟΣ ΚΑΙ ΔΟΞΑ ΤΩ ΜΟΝΩ ΑΛΗΘΙΝΩ ΘΕΩ ΗΜΩΝ.**

Η/Υ επιμελεια Σοφίας Μερκούρη.